ธนชาตขายเบี้ยรถดูแล30วัน
จับกระแสช่วงเทศกาลสงกรานต์รับเดินทางคุ้มครองระยะสั้นจ่ายทุนประกันสูง
28 มี.ค. 2556

จับกระแสช่วงเทศกาลสงกรานต์รับเดินทางคุ้มครองระยะสั้นจ่ายทุนประกันสูง
ธนชาต เข็นแคมเปญประกันรถระยะสั้น 30 วัน ค่าเบี้ยไม่ถึง 800 บาท รับเทศกาลสงกรานต์
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย เปิดเผยว่า บริษัทได้เปิดตัวแบบประกันรถยนต์แบบใหม่ ประเภทชั้น 2 บวก ที่ให้ความคุ้มครองระยะสั้นเพียง 30 วัน กับค่าเบี้ย 789 บาท เพื่อเจาะกลุ่มลูกค้าที่ต้องการเดินทางในช่วงเทศกาลสงกรานต์นี้โดยเฉพาะ
ทั้งนี้ ลูกค้าจะได้รับความคุ้มครองการเสียหายต่อรถยนต์เอาประกันภัยที่ทุนประกัน 1 แสนบาท คุ้มครองรถชน รถหาย รถไฟไหม้ ส่วนความรับผิดชอบต่อบุคคลภายนอกไม่เกิน 1 ล้านบาทต่อคน หรือไม่เกิน 10 ล้านบาทต่อครั้ง โดยคาดว่าจะได้เบี้ยประมาณ 5070 ล้านบาท
นอกจากนี้ ยังได้เปิดตัวแบบประกันอุบัติเหตุ (พีเอ) “รักไม่มีวันหยุด” ซึ่งมีจุดเด่นอยู่ที่เป็นแบบที่ใช้ชื่อผู้เอาประกันเพียง 1 กรมธรรม์ แต่คุ้มครอง 2 คน ทั้งผู้ซื้อและผู้รับ ค่าเบี้ยอยู่ที่ 2,555 บาท โดยให้ความคุ้มครองเป็นพิเศษ 2 เท่าในกรณีที่เกิดอุบัติเหตุในช่วงวันหยุดราชการและวันหยุดต่อเนื่อง และหากเกิดอุบัติเหตุสาธารณะในช่วงวันหยุดนักขัตฤกษ์จะคุ้มครองเพิ่ม 3 เท่า ตั้งเป้าขายเบี้ยให้ได้ 10 ล้านบาท
“แบบประกันใหม่นี้เราจะเน้นเบี้ยที่มีราคาไม่แพง แต่ได้รับความคุ้มครองสูง เพื่อให้ลูกค้าตัดสินใจซื้อได้ง่ายขึ้น เนื่องจากลูกค้าบางรายไม่อยากได้ความคุ้มครองทั้งปี เพราะเห็นว่าค่าเบี้ยมีราคาสูง จึงต้องการซื้อในช่วงที่เห็นว่ามีความเสี่ยงเท่านั้น หรือบางรายที่ใช้รถยนต์และถือ พ.ร.บ.เพียงฉบับเดียว แต่ต้องการความอุ่นใจเพิ่มขึ้นในการเดินทาง” นายพีระพัฒน์ กล่าว
สำหรับการปรับขึ้นเบี้ยประกันภัยรถยนต์นั้น บริษัทจะปรับขึ้นทุกปีอยู่แล้ว แต่จะพิจารณาตามความเสี่ยงของลูกค้า โดยดูจากความถี่ของการเกิดอุบัติเหตุและค่าสินไหมที่เกิดขึ้นเป็นหลัก